**הרב יהודה זולדן, חגי יהודה וישראל, שבי דרום: מכון התורה והארץ, תש"פ, עמ' 81-63**

**ג**

**וביום שמחתכם... ותקעתם בחצוצרות**

**(ראש השנה לב ע"א)**

א. שבת

ב. בעת חזרה ממלחמה

ג. בבניין המקדש ובחנוכתו

ד. ראש השנה

1. "שופר של ראש השנה... ושתי חצוצרות מן הצדדין"

2. הפסוק המסיים את פסוקי השופרות

3. תקיעת שופר במוסף

4. "וילכו כל העם... ולעשות שמחה גדולה"

 סיכום

בפרשת החצוצרות נאמר:

**וביום שמחתכם** ובמועדיכם ובראשי חדשיכם ותקעתם בחצצרת על עלתיכם ועל זבחי שלמיכם והיו לכם לזכרון לפני אלהיכם אני ה' אלהיכם (במדבר י, י)

מהו "יום שמחתכם"?

1. **שבת**

במדרש הלכה נאמר: " 'וביום שמחתכם' – אלו שבתות" (ספרי, במדבר פיסקא עז). בגמרא (סוכה נד ע"א) נאמר שאם יום טוב חל בשבת: "היו תוקעים על כל מוסף ומוסף". שבת וראש חודש, או שבת ויום טוב.

הירושלמי (מגילה א, ד) דן בשאלה מתי יש לעשות סעודת פורים כשפורים חל בשבת:

ר' זעירה בעא קומי ר' אבהו: ויעשו אותן שבת? אמר לו: "לעשות אותם ימי משתה ושמחה" (אסתר ט, כב) את ששמחתו תלויה בבית דין, יצא זה ששמחתו תלויה בידי שמים.

 מכאן ששבת מוגדר כיום שמחה.[[1]](#footnote-1) גם בפסוקים אחרים לא נאמר במפורש שבשבת יש מצוה לשמוח. יש מצווה לענג את השבת אך לא נאמר שיש לשמוח. כך הגדיר הרמב"ם (הל' שבת ל, ז) את מצוות עונג שבת:

איזה הוא עונג? זה שאמרו חכמים שצריך לתקן תבשיל שמן ביותר ומשקה מבושם לשבת הכל לפי ממונו של אדם, וכל המרבה בהוצאת שבת ובתיקון מאכלים רבים וטובים הרי זה משובח.

 ביום טוב לעומת זאת נצטווינו על השמחה במפורש – "ושמחת בחגך" (דברים טז, יד), ודרשו חכמים: "תנו רבנן: חייב אדם לשמח בניו ובני ביתו ברגל, שנאמר 'ושמחת בחגך' " (פסחים קט ע"א).

 על פי דברי הירושלמי שהשבת היא יום שמחה, הסביר הרב דוד אבודרהם בסידורו את התפילה בשבת: "ישמחו במלכותך" – "על שם 'וביום שמחתכם ובמועדיכם' ואמרינן בספרי 'וביום שמחתכם' אלו השבתות". פרשנות הביטוי "יום שמחתכם" תואמת את המשך הפסוק. תוקעים בשבת, במועדים ובראש חודש.

 כך כתב גם הרב יוסף קארו (בית יוסף אורח חיים סימן רפא):

מה שכתוב "ישמחו במלכותך" פירש ה"ר אביגדור כהן צדק שסמכו על מה שכתוב (במדבר י י) "וביום שמחתכם ובמועדיכם" (במדבר י, י) ואמרו (ספרי בהעלותך, פסקא עז): " 'וביום שמחתכם' – זה שבת. ויש לומר שעל זה סמכו לומר "וישמחו בך כל ישראל מקדשי שמך".

 הרב יוסף דב סולובייצ'יק הסביר בשם ר' משה סולובייצ'יק מדוע לפי נוסח אשכנז אומרים "ישמחו במלכותך שומרי שבת" בתפילת מוסף דווקא. מפני שתפלת מוסף שייכת למקדש, שהרי מתפללים מוסף מדין "ונשלמה פרים שפתינו", ובמקדש הייתה חלות שמחה בשבת בשעת הקרבת המוספים של היום, ומשום כך אומרים "ישמחו" בתפילת מוסף, אבל לא בשאר התפילות.[[2]](#footnote-2)

 אמנם בשבת אין מצוות שמחה כמו ביום טוב ויש לכך השלכה בעניין הפסקת אבלות: "שבת עולה ואינה מפסקת. רגלים מפסיקין ואינן עולין" (משנה מועד קטן ג, ה), מפני שביום טוב נאמרה שמחה, ובשבת לא נאמרה שמחה.[[3]](#footnote-3)

 נראה שיש להבחין בין ביטויים שונים של שמחה. בשבת מקריבים קרבן מוסף כמו בימים טובים ובראש חודש, ועל כך נאמר בפסוק "וביום שמחתכם". השמחה היא במקדש בלבד, בשל הקרבת קרבנות המוסף באותם ימים מיוחדים.[[4]](#footnote-4) מלבד זה אין מצוות שמחה בשבת, אלא עונג שבת.

**ב. בעת חזרה ממלחמה**

הרב אברהם אבן עזרא (במדבר י, י) פירש:

וביום שמחתכם ובמועדיכם – ששבתם מארץ אויב, או ניצחתם האויב הבא עליכם וקבעתם יום שמחה, כימי פורים ושבעת ימי חזקיה.

 לדבריו, הפסוק העוסק בתקיעה ביום שמחה, משלים את הפסוק הקודם שבו נאמר: "וכי תבואו מלחמה בארצכם על הצר הצורר אתכם והרעתם בחצוצרות ונזכרתם לפני ה' אלוקיכם ונושעתם מאויביכם" (במדבר י, ט).[[5]](#footnote-5) כלומר כשיוצאים למלחמה מריעים בחצוצרות, וכשחוזרים מהמערכה לאחר הניצחון, תוקעים בחצוצרות וקובעים יום שמחה.

 האבן עזרא הביא את נס פורים כדוגמה לפירושו, וצריך להסביר כוונתו שהרי לא נאמר שתקעו בחצוצרות בעקבות נס פורים, ואין נוהגים לתקוע בשופר לאחר שנקבעו ימי הפורים.[[6]](#footnote-6) ייתכן שהתכוון רק להדגים סוג של ניצחון בעקבותיו יש לתקוע בחצוצרות, אם כי בפורים עצמו לא תקעו מפני שנס פורים היה בחוץ לארץ, ואין מצווה לתקוע בחצוצרות אלא על נס מלחמה שהיה בארץ ישראל: "וכי תבואו מלחמה בארצכם".

 מהם שבעת ימי חזקיה?[[7]](#footnote-7) חזקיה מלך יהודה ביער עבודה זרה מהמקדש ומירושלים, וחיזק את בניין המקדש בשנה הראשונה למולכו בחודש הראשון (דבה"י ב, ב, כט). הוא עיבר את השנה, וקרא לשבט יהודה ולשארית משבטי ישראל לעלות לירושלים ולעשות פסח, והוא אכן עשה חג פסח מיוחד (שם ל, א-כב). לאחר חגיגת הפסח, חגג חזקיה בשמחה שבעה ימים נוספים (שם כג). המיוחס לרש"י (שם כו) פירש שהשמחה הכפולה הייתה מאחר שבמשך שנים רבות לא עלו לרגל, וכעת התחדשה העלייה. יתכן שימי שמחה אלו הם בעקבות ניצחונו על הפלישתים, כפי שמסופר בפסוקים המקבילים המתארים את ימי ראשית מלכותו (מלכים ב, יח, א-ח).

 בנוסח כת"י פריז, הועבר קולמוס על המילים "שבעת ימי חזקיה" ונכתב: חנוכה. לא ידוע לנו שתקעו בחצוצרות בעקבות נס חנוכה, אם כי נס המלחמה של החשמונאים היה בארץ ישראל.[[8]](#footnote-8) ייתכן שגם כאן כמו ביחס לפורים, כוונת האבן עזרא שחגים אלו הם דוגמאות טובות לקבוע בעקבותיהם יום שמחה ולתקוע בחצוצרות, אם כי כאמור לא ידוע לנו שתקעו אז בחצוצרות.[[9]](#footnote-9)

 הרב נפתלי צבי יהודה ברלין, (הנצי"ב, העמק דבר, במדבר י, י), העיר על דברי האבן עזרא הללו:

האבן עזרא כתב שהוא בשובם ממלחמה בניצוח. ואנחנו לא ראינו בכל המקרא שעשו מלכי ישראל הצדיקים והשופטים כן.

אכן כן, לא מצינו כזאת אצל רבים, אך הדבר נזכר לאחר נצחון יהושפט על עמון ומואב: "וישבו כל איש יהודה וירושלם ויהושפט בראשם לשוב אל ירושלם בשמחה כי שמחם ה' מאויביהם. ויבואו ירושלים בנבלים ובכינורות ובחצוצרות אל בית ה' " (דהי"ב כ, כז- כח). ייתכן שהנצי"ב הבין שמדובר על תרועת ניצחון לשם הוללות וגאווה כמו שנהוג אצל אומות העולם, ועל כן טען שלא נמצא כן במקרא. אך מהמסופר על יהושפט, יש ללמוד שמדובר על תרועה שהיא הודאה ושבח לה' על ההצלה והישועה, וכדברי האבן עזרא. כך האריך להסביר הרב מאיר שמחה הכהן מדוינסק (משך חכמה שמות יב, טז):

כי כל העמים בדתותיהן הנימוסיות יעשו יום הנצחון יום מפלת אויבים לחוג חג הנצחון. לא כן בישראל, המה לא ישמחו על מפלת אויביהם, ולא יחוגו בשמחה על זה, וכמו שאמר "בנפול אויבך אל תשמח ובהכשלו אל יגל לבך פן יראה ה' ורע בעיניו, והשיב מעליו אפו" (משלי כד, יז). הרי דאדם המעלה אינו שמח בנפול אויבו, משום שהשמחה רע בעיני ה' – הלא הרע בעיני ה' צריך לשנאתו! ולכן לא נזכר בפסח 'חג המצות, כי בו עשה במצרים שפטים', רק "כי הוציא ה' את בני ישראל ממצרים" (שמות יח, א). אבל על מפלת האויבים אין חג ויום טוב לישראל.

ולכך על נס חנוכה, אין היום מורה רק על הדלקת שמן זית, וחינוך בית ה' וטהרתו, והשגחת אלקים על עמו בית ישראל בזמן שלא היה נביא וחוזה בישראל. ולכן נעשה ההדלקה על ענין בלתי מפורסם, ההדלקה שמונה ימים בהיכל, משום שהמנהיגים והשרי צבאות היו הכהנים הגדולים החשמונאים, והיתה חוששת ההשגחה שמא יאמרו 'כוחם ועוצם ידם', ובתחבולות מלחמה נצחו, הראתה להם ההשגחה אות ומופת בהיכל, אשר אינו ידוע רק לכוהנים, למען ידעו כי יד אלקים עשה זאת והם מושגחים דרך נס למעלה מן הטבע.

וכן בנס פורים לא עשו יום טוב ביום שנתלה המן או ביום שהרגו בשונאיהם, כי זה אין שמחה לפני עמו ישראל. רק היום טוב הוא "בימים אשר נחו מאויביהם" (אסתר ט, כב), וכמו שהיו צריכים למנוחה, והיו נחשים על דרכם ונהרגו הנחשים, היתכן לשמוח יום שנצחו הנחשים?! כי רק השמחה על המנוחה! לכן "ויכתוב מרדכי את הדברים האלה וישלח ספרים וכו' לקיים עליהם להיות עושים וכו' בימים אשר נחו בהם" (שם כ), שלכן לא היה חושש ל'קנאה את מעוררת עלינו בין האומות' [שאנו שמחים במפלתם – רש"י]. שאין השמחה רק על המנוחה, לא על יום ההרג בשונאיהם.

...והנה במצרים נטבעו בים סוף ביום שביעי של פסח (רש"י שמות יד, ה), ואם היה אומר השם יתברך שיעשו בשביעי מקרא קודש, היה מדמה אדם שהשם צוה לעשות חג לשמוח במפלתם של רשעים. ובאמת הלא מצינו שלא אמרו לפניו שירה, שנאמר "ולא קרב זה אל זה", שאין הקדוש ברוך הוא שמח במפלתם של רשעים. ולכן אמר בארץ מצרים שיעשו חג בשביעי ולהורות שאין החג מסיבת מפלת מצרים בים, שצווה להם טרם שנטבעו בים ודו"ק. וכן מפרש בילקוט שמעוני (ויקרא רמז תרנ"ד), שלכן לא כתב שמחה בפסח, ואין אומרים הלל כל שבעה משום "בנפול אויבך אל תשמח".

 כאמור, בחנוכה ופורים לא נזכר שתקעו בחצוצרות, אבל קבעו יום טוב ויום שמחה להודות ולהלל לה'. על ימי הפורים נאמר שיש לעשות אותם ימי שמחה (אסתר ט, יז-יט, כב), וגם על חנוכה כתב הרמב"ם (הלכות חנוכה ג, ג): "התקינו חכמים שבאותו הדור שיהיו שמונת הימים האלו שתחילתן מליל חמשה ועשרים בכסלו ימי שמחה והלל".[[10]](#footnote-10)

 מן הפסוק המדבר על תקיעה בימי שמחה, למד רבנו תם (מובא בדברי רבינו יונה, ברכות ח ע"א מדפי הרי"ף), על החובה לקבוע יום טוב בעת שנגאלים מצרה:

שבשעה שהיה לכל ישראל צרה, והיה הקב"ה עושה עמהם נס, היו עושים יום טוב והיו אומרים הלל. ועיקר התקנה לא היתה אלא בנס שנעשה לכל ישראל, דכתיב: "כי תבואו מלחמה בארצכם והרעותם בחצוצרות" (במדבר י, ט), אבל בנס הנעשה ליחיד לא התקינו לומר הלל.

 נס או אירוע משמעותי לכלל ישראל במלחמה, מחייב לקבוע אמירת הלל לדורות, לאחר שניצלו מהצרה וניצחו בה. עיון בדברי רבנו תם מלמד שדבריו אמורים במלחמה בארץ ישראל בלבד: "עיקר התקנה לא היתה אלא בנס שנעשה **לכל ישראל,** דכתיב: 'כי תבואו מלחמה **בארצכם** והרעותם בחצוצרות' (במדבר י, ט)". המצווה לתקוע בחצוצרות היא רק על מלחמה שמתרחשת בארץ ישראל, לא בחו"ל, וממילא החובה לומר הלל על נס מלחמה, הוא רק על מלחמה בארץ ישראל. גם נס המלחמה של חנוכה אירע בארץ ישראל, ועל כן קבעו לומר בו הלל, בו בזמן שנס המלחמה של פורים היה בחו"ל, ועל כן אין אומרים הלל בפורים.

**ג. בבניין המקדש ובחנוכתו**

הרב נפתלי צבי ברלין, הנצי"ב, והרב מאיר שמחה הכהן מדוינסק הציעו פירוש אחר ליום השמחה שבו תוקעים בחצוצרות. כך כתב הנצי"ב (העמק דבר, במדבר י, י):

עיקר הפירוש הוא יום חנוכת המזבח, וכדתנן שלהי תענית (משנה תענית ד, ח): " 'ביום חתונתו' (שיר השירים ג, יא) – זה מתן תורה, 'וביום שמחת לבו' (שם) זה בנין בית המקדש". והיא שמחת לב ישראל גם כן.

והיינו דכתיב [=בחנוכת הבית הראשון בימי שלמה המלך]: "ויהי כאחד למחצצרים ולמשוררים להשמיע קול אחד להלל ולהודות לה' וכהרים קול בחצוצרות ובמצלתיים ובכלי השיר ובהלל לה' כי טוב כי לעולם חסדו והבית מלא ענן בית ה' " (דברי הימים ב ה, יג)

והכי כתיב בחנוכת עזרא: "ויסדו הבונים את היכל ה' ויעמידו הכהנים מלובשים בחצוצרות והלווים בני אסף במצלתיים להלל את ה' על ידי דויד מלך ישראל. ויענו בהלל ובהודות לה' כי טוב כי לעולם חסדו על ישראל וכל העם הריעו תרועה גדולה בהלל לה' על הוסד בית ה' " (עזרא ג, י-יא).[[11]](#footnote-11)

למדנו שאז אמרו הלל כמו ביום התקדש חג. ובזה מבואר לשון הגמרא בהוריות ו ע"ב: "שלמה עשה ז' ימי חנוכה. ומה ראה משה לעשות שנים עשר ימי חנוכה? כדי לחלוק כבוד לנשיאים". משמע דז' ימים הוא יותר מספר ראוי לעשות חנוכה, והיינו משום דאיתקש שמחתכם למועדיכם. מה מועד שבעה או אחד, כך עשה שלמה שבעה, ועזרא יום אחד. אבל י"ב ימים ראוי לשאול עליו.

 לדברי הנצי"ב השמחה היא בעת חנוכת המזבח. בבית ראשון חנוכת הבית הייתה עם חנוכת המזבח ובפסוקים מתוארת השמחה והתקיעה בחצוצרות בעת החנוכה. תלמיד הרב יחיאל מפריש כתב בשם רבו (מועד קטן ט ע"א), למד על חובת השמחה בחנוכת הבית מסמיכות הפסוק "והיה המקום אשר יבחר ה' אלהיכם בו לשכן שמו שם שמה תביאו את כל אשר אנכי מצוה אתכם" (דברים יב, יא), שממנו למדו על מצוות בניין בית המקדש (סנהדרין כ ע"ב), לפסוק "ושמחתם לפני ה' אלהיכם אתם ובניכם ובנותיכם ועבדיכם ואמהתיכם" (שם יב), ולפיכך הוצרכו כל ישראל לבוא לחנוכת הבית לשמוח בשמחת הבית כאמור: "ויעש שלמה בעת ההיא את החג וכל ישראל עמו קהל גדול מלבוא חמת עד נחל מצרים לפני ה' אלהינו" (מלכים א, ח, סה).

 הנצי"ב התייחס לשמחה בבניין המזבח בבית שני. בבית שני נבנה המזבח לפני שהבית נבנה, והחלו להקריב קרבנות על המזבח בא' בתשרי, אף שהבית עצמו לא נבנה עדיין – "היכל ה' לא יוסד" (עזרא ג, א-ו). לא נאמר שם ששמחו ושתקעו בחצוצרות בעת שהחלו להקריב על המזבח. בפסוקים אחר כך נאמר שבשנה השנייה לעלותם לארץ בחודש השני, החלו העולים לבנות את בית המקדש השני, ועל כך מתוארת השמחה בפסוקים שהובאו בדברי הנצי"ב. הנצי"ב הבין כנראה שהשמחה המתוארת הייתה על בניית המזבח וחנוכתו, וכן על גם על ייסוד היכל ה'.

הרב מאיר שמחה הכהן מדווינסק (משך חכמה במדבר י, י) הרחיב עוד:

"וביום שמחתכם ובמועדיכם ובראשי חדשיכם ותקעתם בחצוצרות על עולותיכם ועל זבחי שלמיכם". יעוין ספרי.

ובפשטא דקרא, הוא כל זמן שיהיה חינוך המזבח או העזרה צריך לתקוע בחצוצרות, וזהו "שמחה", כדאמר דשמחה דחי שבת ויום הכפורים (מועד קטן ט ע"א), וזהו שמחת חינוך.

[א] וכן אתה מוצא חינוך הבית בשלמה, שהיו ק"כ כהנים תוקעים בחצוצרות [דברי הימים ב ה, יב]

[ב] וכן אתה מוצא בחנוכת עזרא בשעת בנין המזבח ובעת קידוש העזרה [עזרא ג, ג, י].

[ג] וכן בחזקיה היה כמו חנוכת הבית. שאחז במעלו העמיד פסלים בבית [דברי הימים ב, כח, כא-כה] ועשה על פי הדבור חנוך בית ה' [דברי הימים ב כט, כה]. וזה שאמר: "עתה מלאתם ידכם לה' " (דברי הימים ב, כט, לא) – וזה דהוי מילואים. וזה שאמרו "הוראת שעה הוי" [הוריות ו ע"ב], ולכך "ויעמדו הלויים בכלי דוד והכהנים בחצוצרות... ויהללו עד לשמחה" (דברי הימים ב כט, כו, ל).[[12]](#footnote-12)

[ד] וכן בנחמיה יב, לה ["ומבני הכהנים בחצצרות" – בעת חנוכת חומות ירושלים]

[ה] וכן בעזרא ג, י: "ויעמידו הכהנים מלובשים בחצוצרות... ורבים בתרועה בשמחה" וכו' (שם פסוק יב).[[13]](#footnote-13)

 [ו] ובדברי הימים א טו, כה שהיו מעלים הארון והכהנים בחצוצרות ["ושבניהו ויושפט ונתנאל ועמשי וזכריהו ובניהו ואליעזר הכהנים מחצצרים מחצרים בחצצרות לפני ארון האלהים"].

ונראה דהשבת הארון היה כמו חינוך, והיה צריך לו בתרועה בחצוצרות. וכן עשה דוד בסוף כשהעלוהו הכהנים בכתף, וזה "יום שמחתכם". ולכן אמרו הפרות מזמור יתמא "בחצוצרות וקול שופר הריעו" (תהלים צח, ו), כדאמרה הגמרא בעבודה זרה (כד ע"ב) דזה המזמור אמרו הפרות. וכן עשה דוד בחצוצרות, וזה "בתרועה וקול שופר" (שמואל ב, ו, טו), "בתרועה ובקול שופר ובחצוצרות" (דברי הימים א, טו, כח).

[ז] ולכן בחנוכה, דהיו מילואים בימי חשמונאים, שבנו מזבח חדש, ששקצום מלכי יון את אבני המזבח (עבודה זרה נב ע"ב), כתב רמב"ם (הלכות חנוכה ג, ג) דהיו ימי שמחה וקבעום לשמחה.

 לדברי המשך חכמה, כל התקדמות משמעותית בבניין המקדש, מוגדרת כיום שמחה, וכאמור בפסוקי המקרא תקעו בימים אלו בחצוצרות. מהמקורות שהוא ציין עולה שלא רק בעת חינוך המזבח או העזרה, תקעו בחצוצרות אלא גם בעת העלאת הארון למקומו בימי דוד, בעת חידוש העבודה במקדש כמו בימי חזקיה, או בעת חנוכת חומת ירושלים כמו בימי נחמיה. המשך חכמה הזכיר גם את השמחה בימי חנוכה על בניית המזבח החדש, אף שיש לדון אם היה מעשה מצווה בחנוכת המזבח ע"י החשמונאים.[[14]](#footnote-14)

 אם כן יוצא שפירוש הפסוק "וביום שמחתכם" הוא אירועים מיוחדים בעת בניין המקדש וחנוכתו, שמאפשרים להקריב אחר כך קרבנות במועדים ובראשי החדשים על המזבח.

**ד. ראש השנה**

**1. "שופר של ראש השנה... ושתי חצוצרות מן הצדדין"**

בפסוק נאמר שיש לתקוע בחצוצרות במועדים ובראשי חדשים. בגמרא (סוכה נה ע"א) נזכר שהיו תוקעים בראש השנה ובראש חודש על הקרבנות:

רב אשי אמר: כתיב "חדשכם" וכתיב "ובראשי", ואיזה חדש שיש לו שני ראשים? הוי אומר זה ראש השנה.

 התקיעה על הקרבנות בראש השנה נזכרת עוד בגמרא (סוכה נד ע"א), כשהגמרא שאלה ע"פ דברי רב אחא:

וליתני נמי: ראש השנה שחל להיות בשבת, דהא איכא בו תלתא מוספין: מוסף דראש השנה, מוסף דראש חודש, מוסף דשבת.

הרמב"ם (הל' כלי המקדש ג, ה) פסק:

בימי המועדות כולם ובראשי חדשים היו הכהנים תוקעים בחצוצרות בשעת הקרבן והלוים אומרין שירה שנאמר: "וביום שמחתכם ובמועדיכם ובראשי חדשיכם ותקעתם בחצוצרות".[[15]](#footnote-15)

 אנו נבקש להציע ש"יום שמחתכם" הוא ראש השנה. לעומת הריבוי "ובמועדיכם ובראשי חדשיכם", "יום שמחתכם" הוא יום מיוחד שמוגדר בפסוק זה כיום שמחה.[[16]](#footnote-16) לשון הרמב"ם "המועדות **כולם"** מתייחסת גם לראש השנה. כך יש ללמוד מדבריו (הל' תפילה יג, ח-טו) על הקריאה בתורה במועדות וביום כיפור, וכשהרמב"ם פירט את דבריו, הוא כלל גם את ראש השנה.[[17]](#footnote-17)

 אמנם הרמב"ם לא הזכיר כאן שבראש השנה תקעו בשופר ובחצוצרות. את זאת הוא כתב במקום אחר (הל' שופר א, ב):

במקדש היו תוקעין בראש השנה בשופר אחד ושתי חצוצרות מן הצדדין השופר מאריך והחצוצרות מקצרות שמצות היום בשופר. ולמה תוקעין עמו בחצוצרות? משום שנאמר "בחצוצרות וקול שופר הריעו לפני המלך ה' " (תהלים צח, ו), אבל בשאר מקומות אין תוקעין בראש השנה אלא בשופר בלבד.

 תקיעת שופר בראש השנה שנזכרה במשנה, עוסקת בתקיעה במקדש בעת הקרבת קרבנות מוסף.[[18]](#footnote-18) כך נאמר במשנה (ראש השנה ג, ג-ד):

שופר של ראש השנה של יעל פשוט ופיו מצופה זהב. ושתי חצוצרות מן הצדדין. שופר מאריך וחצוצרות מקצרות שמצות היום בשופר.

בתעניות בשל זכרים כפופין ופיהן מצופה כסף. ושתי חצוצרות באמצע. שופר מקצר וחצוצרות מאריכות שמצות היום בחצוצרות.

 המשנה מקבילה בין תקיעות בשופר ובחצוצרות בראש השנה, לבין תקיעות בשופר ובחצוצרות בעת צרה כמו בפסוקי התורה (במדבר י, ט-י). כאמור בפסוקים התקיעה בחצוצרות היא "על עלתיכם ועל זבחי שלמיכם", ואילו בעת צרה אין מקריבים קרבנות מיוחדים וממילא התקיעה היא לא על קרבנות.

 הרמב"ם (ספר המצוות, מצוות עשה נט) כרך את התקיעה במועדים עם התקיעה בעת צרה:

שציוונו לתקוע בחצוצרות במקדש עם הקרבת כל קרבן מקרבני המועדים והוא אמרו יתברך: "וביום שמחתכם ובמועדיכם ובראשי חדשיכם ותקעתם בחצוצרות" (במדבר י, י). ובביאור אמרו (ר"ה כו ע"ב) שמצות היום בחצוצרות. וכן אנחנו מצווים לתקוע בחצוצרות בעתות הצורך והצרות כשנצעק לפני השם יתעלה והוא אמרו וכי תבאו מלחמה בארצכם על הצר הצורר אתכם והרעותם בחצוצרות (שם ט).[[19]](#footnote-19)

 אף שהמשנה מתמקדת בראש השנה בלבד נראה שהרמב"ם למד כן גם לשאר המועדים.

 בפסוקים שבפרשת החצוצרות נאמר שיש לתקוע בחצוצרות גם במועדים ובראשי חודשים, אך במועדים ובראשי חדשים אין מצווה לתקוע בשופר. כדי לתקוע בשופר ובחצוצרות במקדש צריך שיתמלאו שני תנאים: 'תרועה' ו'זכרון'. צירוף של שני התנאים הללו מתקיים רק בראש השנה ובעת צרה, ולכן רק אז תוקעים בחצוצרות ובשופר במקדש. בראש השנה נאמר: "בחדש השביעי באחד לחודש יהיה לכם שבתון **זכרון תרועה**" (ויקרא כג, כד). 'זכרון' ו'תרועה' באותו פסוק ועניין. במלחמה ובעת צרה נאמר: "וכי תבאו מלחמה בארצכם על הצר הצרר אתכם **והרעתם** בחצצרת **ונזכרתם** לפני ה' אלהיכם ונושעתם מאיביכם" (במדבר י, ט). גם כאן 'זכרון' ו'תרועה' באותו פסוק ועניין.

 את טענתנו שתקעו בחצוצרות ובשופר במקדש רק בראש השנה ובתענית ניתן להוכיח משתי סוגיות מקבילות. בגמרא (ראש השנה כז ע"א) נאמר שר' חלפתא רצה להנהיג תקיעה בראש השנה בחצוצרות ובשופר בציפורי (רש"י שם ד"ה וכן הנהיג) וכן ר' חנניא בן תרדיון "וכשבא הדבר אצל חכמים אמרו לא הינו נוהגין כן (בחצוצרות ובשופר) אלא בשערי מזרח ובהר הבית בלבד".

 בגמרא (תענית טז ע"ב) הובאה ברייתא (תוספתא תענית [ליברמן] א, יג), שמתארת את סדר התעניות במקדש ובגבולין. ההבדל הבולט בין סדר תעניות במקדש לבין התפילה מחוץ למקדש הוא בנוסח הברכות. במקדש מברכים: "ברוך ה' אלוקים אלוקי ישראל מן העולם ועד העולם" ועונים: "ברוך שם כבוד מלכותו לעולם ועד", במקום עניית אמן, כמקובל מחוץ למקום המקדש. בגמרא בתענית שם אין התייחסות לשאלה במה היו תוקעים, דהיינו בשופר ובחצוצרות יחד, כנאמר בגמרא (ראש השנה כז ע"א). אך בסוף הברייתא (תענית שם) נאמרה אותה לשון שנאמרה בגמ' (ראש השנה שם): "וכן הנהיג ר' חלפתא בציפורי ור' חנניה בן תרדיון בסיכני, וכשבא הדבר אצל חכמים אמרו לא הינו נוהגים כן אלא בשערי מזרח ובהר הבית בלבד". רש"י שם (ד"ה וכן הנהיג): "כל מנהג זה נהג ר' חלפתא בצפורי", וכן (ד"ה לא הינו נוהגים כן): "שיהיו עונין אחריו ברוך שם כבוד מלכותו לעולם ועד אלא עונין אמן בגבולין".

 הברייתא מציינת את הברכות ועניית "ברוך שם כבוד מלכותו לעולם ועד" כהנהגה מיוחדת של רבי חלפתא ור' חנניה, ואין היא מזכירה את התקיעה בחצוצרות ובשופר. סביר להניח שר' חלפתא ור' חנניה נהגו באותו אופן שנהגו בבית המקדש לא רק במה שקשור לברכות ולענות עליהן, אלא אף במה שקשור לחצוצרות ולשופר. עובדה זו מחזקת את הנחתנו שהתקיעה בחצוצרות ובשופר במקדש יחדיו הייתה רק בראש השנה ובתעניות ציבור.[[20]](#footnote-20)

**2. הפסוק המסיים את פסוקי שופרות בראש השנה**

בתפילת מוסף בראש השנה, אומרים פסוקים שיש בהם אזכור לשופרות זכרונות ומלכויות. המקור לכך נלמד במדרש הלכה מהפסוק שבו אנו עוסקים:

וביום שמחתכם ובמועדיכם ובראשי חדשיכם ותקעתם בחצצרת על עלתיכם ועל זבחי שלמיכם והיו לכם לזכרון לפני אלהיכם אני ה' אלהיכם (במדבר י, י).

כך נדרש בספרי (במדבר, פרשת בהעלותך, פיסקא עז):

"אני ה' אלהיכם". למה נאמר? לפי שהוא אומר "דבר אל בני ישראל לאמר בחדש השביעי באחד לחדש יהיה לכם שבתון זכרון תרועה" (ויקרא כג, כד) אבל מלכות לא שמענו. תלמוד לומר "ה' אלהיו עמו ותרועת מלך בו" (במדבר כג, כא) זה שופר ומלכות.

ר' נתן אומר: אינו צריך. שהרי כבר נאמר "ותקעתם בחצוצרות" – הרי שופר. "והיו לכם לזכרון" – זה זכרון. "אני ה' אלהיכם" – זה מלכות.[[21]](#footnote-21)

 לפי תנא קמא מפסוק זה לומדים על אמירת זכרונות בראש השנה, ולדברי ר' נתן מפסוק זה לומדים על אמירת זכרונות שופרות ומלכויות. יש להסביר בעקבות דרשת ר' נתן, שמאחר שבראשי חדשים ובמועדים לא מזכירים פסוקים לזכרונות מלכויות ושופרות, מכאן שהסיפא של הפסוק "ותקעתם בחצצרת.. והיו לכם לזכרון... אני ה' אלהיכם" מתייחסת למילים שברישא של הפסוק: "וביום שמחתכם" – ביום המיוחד בראש השנה.[[22]](#footnote-22)

על סדר הפסוקים הנאמרים בתפילת מוסף בראש השנה נכתב במשנה (ראש השנה ד, ו):

אין פוחתין מעשרה מלכיות מעשרה זכרונות מעשרה שופרות.

רבי יוחנן בן נורי אומר: אם אמר שלש שלש מכולן, יצא.

 ר' עקיבא הוא התנא שעליו חלק ר' יוחנן בן נורי (תוספתא ראש השנה ב, יב). ההלכה כר' יוחנן בן נורי (ראש השנה לב ע"א). לפי רבי יוחנן בן נורי "אם אמר שלש שלש מכולן יצא", כלומר שלושה פסוקים מהתורה, שלושה מהנביאים, ושלושה מהכתובים. עוד נאמר שם בתוספתא בשמו של ר' יוסי, שלאחר תשעת הפסוקים, יש להשלים בפסוק מהתורה. ובגמרא (שם ע"ב) נאמר: "המשלים בתורה הרי זה משובח... וותיקין היו משלימין אותה בתורה". כך נהוג לומר: שלושה פסוקים מהתורה, שלושה מהכתובים – מדברי דוד בספר תהילים שקדם לנביאים, שלושה פסוקים מהנביאים, ופסוק אחרון מהתורה, ובסה"כ עשרה פסוקים.

הפסוק "וביום שמחתכם ובמועדיכם... אני ה' אלהיכם" הוא המשלים את פסוקי השופרות. כך מופיע בגאונים ובמקורות ראשונים נוספים, וכך נהוג. המעיין יראה שבשופרות זהו הפסוק האחד עשר, מאחר שבפסוקי השופרות נהוג לומר ארבעה פסוקים מהכתובים, שביחד עם שלושה פסוקים מהתורה לפניהם, ושלושה פסוקים מהנביא לאחריהם, יש כבר עשרה פסוקים. פסוקי הנביא הם המשלימים, ואם השלים בנביא יצא (ראש השנה לב ע"ב). רבנו אשר, הרא"ש (ראש השנה ד, ג) כתב על כך:

יש מרננים על מה שאנו משלימין בשופרות בהאי קרא "וביום שמחתכם ובמועדיכם" שכתוב בו "ותקעתם בחצוצרות", ואין כתוב בו שופר.

 בפסוק נזכרה תקיעה ולא תרועה, וכן חצוצרות ולא שופר. [[23]](#footnote-23) בתחילת דבריו ציין הרא"ש את דברי הרב אליעזר ב"ר יואל הלוי (ראבי"ה, ח"ב – מסכת ראש השנה סימן תקלו) שכתב שהפסוק שבו נזכרת התקיעה בחצוצרות הוא הפסוק המסיים את אמירת עשרת פסוקי השופרות, ויש באמירת הפסוק ריצוי ורחמים לבניין המקדש וחידוש הקרבנות.

 הרא"ש כתב שהרמב"ן היה אומר פסוק אחר שנזכרת בו תרועה: "לא הביט און ביעקב... ותרועת מלך בו" (במדבר כג, כא), למרות שזה פסוק שאומרים גם במלכויות, ורבנו יונה היה אומר את הפסוק "יום תרועה יהיה לכם" (במדבר כט, א).[[24]](#footnote-24)

 הרא"ש עצמו הסביר ש"תרועה" שבפסוק היא השופר, וגם כשכתוב תקיעה הכוונה היא לשופר. אין הבדל. העובדה שכתוב בפסוק חצוצרות לא משנה דבר לעניין זה. הרא"ש אף ציין שבירושלמי שם נאמר שנהגו להשלים בפסוק זה, אך כבר העירו על כך שבירושלמי שלפנינו לא נמצא כן.

 רבנו נסים (ראש השנה, ט ע"א מדפי הרי"ף), ציין לדברי הרב אהרן הלוי, הרא"ה, שכתב שבספרי (במדבר פיסקא עז) נדרש ממילות הפסוק שיש לומר שופרות, זכרונות ומלכויות, ולכן אפשר להכליל אותו בין פסוקי השופרות. אמנם לדעתו של הר"ן אין זה מספיק, מאחר שיש לומר פסוק שנאמר בו שופר בצורה ברורה.

 נשוב לדברי הראבי"ה שציין הרא"ש בתחילת דבריו. לפיו, הפסוק שבו נזכרת התקיעה בחצוצרות הוא הפסוק המסיים את אמירת עשרת פסוקי השופרות, ויש בה ריצוי ורחמים לבניין המקדש וחידוש הקרבנות. המטרה באמירת הפסוק "ותקעתם בחצצרת" אף שלא נזכר בו השופר, היא תיאור מה שהיה במקדש, וגם בקשה והתרצות לפני ה' לחידוש עבודת המקדש בראש השנה במשמעות כפולה. חידוש עבודת הקרבנות הקרבים על המזבח שעליהם תוקעים בחצוצרות, וחידוש התקיעה בשופר במקדש, יחד עם התקיעה בחצוצרות. על כן דרש הספרי פסוק זה העוסק בתקיעה בזמן הקרבת קרבנות המוסף, גם על התקיעות בראש השנה, ונראה שאלו הם התקיעות בראש השנה שבמקדש.

 באופן כללי בברכות המסיימות את מלכויות, שופרות וזכרונות, יש ריצוי ורחמים לעתיד. במלכויות על התגלות מלכות ה' על כל יושבי תבל, בזכרונות – "ובטובך הגדול ישוב חרון אפך על עירך ועמך... וזכרתי להם ברית ראשונים", ובשופרות על קיבוץ הגלויות, בניין המקדש וחידוש עבודת המקדש, ועבודת הקרבנות, ובכלל זה גם התקיעה בשופר ובחצוצרות בראש השנה במקדש.

הרב דוד הכהן, 'הרב הנזיר' (קול ואור עמ' ס) כתב: "עיקר התקיעות הוא במקדש כחלק מהעבודה במקדש, כמו שהיו תוקעין בחצוצרות על הזבחים". מכאן שהתקיעה בשופר בראש השנה במקדש, היא חלק מעבודת המקדש באותו יום, ולא מגדרי מצוות שופר. תקעו בחצוצרות בעת הקרבת הקרבנות כמו במועדים ובראשי חודשים, ובראש השנה בלבד נוספה עליהם תקיעה בשופר.

 השופר נלווה לחצוצרות, שהן כלים קבועים בעבודת המקדש. בירושלמי נאמר באשר לתקיעה בשופר בשבת במקדש: "זכרון תרועה מקרא קודש, כל מלאכת עבֹדה לא תעשו, **והקרבתם** אשה לה' " (ויקרא כג, כד–כה) – "תני ר' שמעון בן יוחאי: 'והקרבתם' – במקום שהקרבנות קריבין" (ירושלמי ראש השנה ד, א). ניתן להסביר, שהדרשה מהפס' "והקרבתם", לא באה רק לאפיין את מקום התקיעה, אלא גם לבטא שבתקיעות במקדש – ולא רק בשבת – יש ממד של קרבן, של עבודת המקדש. מכאן שהתקיעה במקדש בשופר ובחצוצרות היא קיום של מצוות מקדש בראש השנה, ולא קיום של מצוות שופר בראש השנה. היא חלק מעבודת הקרבן.[[25]](#footnote-25)

**3. תקיעת שופר במוסף**

העובדה שתוקעים בשופר מחוץ למקדש בתפילת מוסף קשורה גם כן לכך שבמקדש היו תוקעים בחצוצרות ובשופר על קרבנות המוספים של ראש השנה. במשנה (ראש השנה ד, ז) נאמר:

העובר לפני התיבה ביום טוב של ראש השנה – השני מתקיע, ובשעת הלל – הראשון מקרא את ההלל.

בתלמוד ירושלמי (ראש השנה ד, ח) הוסבר מדוע תוקעים במוסף:

ר' יעקב בר אחא בשם ר' יוחנן: מפני מעשה שאירע פעם אחת תקעו בראשונה והיו השונאים סבורין שמא עליהם הם הולכין ועמדו עליהן והרגום.

בתלמוד בבלי נזכר העניין ברמז. הגמרא (ראש השנה לב ע"ב) דנה בהבדל שבין המקום בתפילה שבו תוקעים בשופר לבין המקום שבו אומרים את ההלל:

מאי שנא שני מתקיע? משום ד"ברב עם הדרת מלך" (משלי יד, כח).

אי הכי הלל נמי נימא בשני משום ד"ברוב עם הדרת מלך"?

אלא: מאי שנא הלל דבראשון משום דזריזין מקדימין למצות, תקיעה נמי נעביד בראשון, משום דזריזין מקדימין למצות!

אמר רבי יוחנן: בשעת השמד שנו.

 התקיעה נקבעה במוסף בעקבות גזירה בשעת שמד. רש"י הסביר: "אויבים גזרו שלא יתקעו, והיו אורבין להם כל שש שעות לקץ תפלת שחרית, לכך העבירוה לתקוע במוספין". ראשונים אחרים מסבירים שאף על פי שאין היום סכנה כזאת מהאויבים, בכל זאת נשארה התקנה במקומה ותוקעים במוסף.

אך בתלמוד ירושלמי (ראש השנה ד, ח) יש הסבר נוסף מדוע תוקעים בראש השנה במוסף:

אמר ר' אחא בר פפא קומי ר' זעירה: שנייא היא [שונה מצוות שופר מאמירת הלל] שמצות היום במוסף. אמר רב תחליפה קיסרייא קרייא אמר כן: "יום תרועה... ועשיתם" (במדבר כט א, ב)

 רבינו חננאל (ראש השנה לב ע"ב) הסביר: "אמר ר' תנחומא: קרייה אמרה יום תרועה ועשיתם עולה, כלומר התרועה במוסף בעשיית העולה". עולה מדבריו שהתקיעות הן קיום של עבודת המקדש. וכך כתב הראב"ד (כתוב שם סוכה כא ע"א בדפי הרי"ף):

אין לשופר עיקר מפורש בגבולין שלא אמרה תורה "שבתון זכרון תרועה" (ויקרא כג, כד) אלא במקום "והקרבתם אשה לה' "(שם כה).

באופן כללי בכל תפילות המוסף אנו מזכירים את קרבנות היום, ומאחר שהתקיעות במקדש היו על הקרבנות,[[26]](#footnote-26) לכן גם מחוץ למקדש התקיעות הן במוסף.[[27]](#footnote-27)

 אולי לכך התכוונו גם התוספות (מגילה כ ע"ב ד"ה כל) שכתבו:

ואחר שבירך על הספירה [ספירת העומר] אומר: יהי רצון שיבנה בית המקדש בימינו וכו'. מה שאין כן בתקיעת שופר ולולב. והיינו טעמא לפי שאין אלא הזכרה עתה לבנין בנין בית המקדש, אבל לשופר ולולב יש עשיה.

 הזכרת בניין המקדש בשופר היא בכך שאנו תוקעים בשופר, בעוד שבמקדש תקעו בשופר ובחצוצרות, וכן אנו תוקעים בתפילת המוסף, כשם שהיו תוקעים במקדש בעת הקרבת קרבנות מוסף.

**4. "וילכו כל העם... לעשות שמחה גדולה"**

ביטוי אחר לשמחה בראש השנה יש לראות גם בהנהגות שבמהלך היום. בתחילת בית שני התכנסו כל העם באחד לחודש השביעי (נחמיה ח, ב). עזרא קרא בתורה, והעם בכה והתאבל בעת שהם שמעו את דברי התורה (שם ט). תגובת עזרא, נחמיה והלווים היא (שם, ט-יב):

ויאמר נחמיה הוא התרשתא ועזרא הכהן הספר והלוים המבינים את העם לכל העם היום קדש הוא לה' אלהיכם אל תתאבלו ואל תבכו כי בוכים כל העם כשמעם את דברי התורה. ויאמר להם לכו אכלו משמנים ושתו ממתקים ושלחו מנות לאין נכון לו כי קדוש היום לאדנינו ואל תעצבו כי חדות ה' היא מעזכם. והלוים מחשים לכל העם לאמר הסו כי היום קדש ואל תעצבו. וילכו כל העם לאכל ולשתות ולשלח מנות **ולעשות שמחה גדולה** כי הבינו בדברים אשר הודיעו להם.[[28]](#footnote-28)

 ראש השנה מוגדר כיום שמחה בהקשר של אכילה ושתיית יין, אם כי אין לשמוח ביום זה שמחה יתירה כדברי הרמב"ם (הל' חנוכה ג, ו): "ראש השנה ויום הכיפורים אין בהן הלל לפי שהן ימי תשובה ויראה ופחד, לא ימי שמחה יתירה".

ראש השנה מוגדר כיום שמחה במספר הלכות. להלן מספר דוגמאות.

בשאילתות דרב אחאי גאון (פרשת חיי שרה שאילתא סו) נאמר:

הרגלים מפסיקים את האבל, משום דשמחה כתיב בהו. ברם צריך, מהו בראש השנה ויום הכפורים, אי נימא דדמו לשבת דהוי חד יומא, או דילמא שבת עונג בלבד כתיב ביה? אבל הני כיון דאית בהו שמחה כרגלים דמו. תא שמע דתנן: "רבן גמליאל אומר: ראש השנה ויום הכיפורים כרגלים" (מועד קטן יט ע"א).

 רב שר שלום גאון (שו"ת הגאונים, גאוני מזרח ומערב סימן פא) כתב, שכשם שאסור לישא אשה ברגלים, שנאמר " 'ושמחת בחגך' (דברים טז, יד) ולא באשתך" (מועד קטן ח ע"ב), כך בראש השנה, שהוא בכלל מועדות, שהרי אומרים בו בתפלה: "ותתן לנו ה' אלהינו באהבה מועדים לשמחה חגים וזמנים לששון. ונאמר: 'תקעו בחדש שופר בכסה ליום חגנו' ".[[29]](#footnote-29)

נושא זה נידון ברא"ש (ראש השנה פרק ד, יד) שכתב:

בתשובת מר שר שלום כתוב: בראש השנה היו אומרים בשתי ישיבות בין בתפלה בין בקידושא מועדים לשמחה חגים וזמנים לששון את יום הזכרון הזה, שהרי כתוב "אלה מועדי ה' " (ויקרא כג, ד) בריש ענינא ובסוף ענינא "וידבר משה את מועדי ה' " (שם מד). וקאי אכל ענינא פסח ועצרת וראש השנה ויום הכפורים וסוכות ושמיני עצרת וכולהו איתקוש להדדי לקרותם "מועדי ה' מקראי קדש" (שם ד) וכתיב "זכרון תרועה מקרא קדש" (שם כד).

...ומנין שנקרא שמחה? שנאמר: "וביום שמחתכם ובמועדיכם ובראשי חדשיכם" (במדבר י, י) ואמר מר (סוכה נה ע"א) חדשיכם כיצד זה ראש השנה. וגם בספר עזרא מצינו שהיו בוכים בשובם מן הגולה ואמר להם עזרא "כי קדוש היום לאדוננו" (נחמיה ח, י) ואמר "אכלו משמנים ושתו ממתקים" (שם) כדי שתהא השנה שמינה ומתוקה עליכם "ושלחו מנות לאין נכון לו" (שם)... ובערכין (י ע"ב) אמרינן דראש השנה ויום הכפורים איקרו מועד ובסוטה (מא ע"א) גבי פרשת המלך קאמר אי כתב רחמנא במועד הוה אמינא ראש השנה דאקרי מועד.

וגם רבינו שמואל בר רבי חפני כתב שמנהג בשתי ישיבות שאם חל ראש השנה בשבת אומרים "מועדים לשמחה חגים וזמנים לששון את יום הזכרון הזה זכרון תרועה מקרא קודש". ואם חל להיות בחול אומרים "יום תרועה מקרא קודש". וכן כתב רב פלטוי גאון "ותתן לנו באהבה מועדים לשמחה חגים וזמנים לששון".

ורב האי כתב אין מנהג לומר חגים וזמנים לששון וכן המנהג פשוט בזמן הזה בכל המקומות. ובאשכנז ובצרפת נוהגין שלא לומר "והשיאנו" בראש השנה ויום הכיפורים ובשאר מקומות אומרים אותו.

**סיכום**

כמה אפשרויות להסביר מהו "וביום שמחתכם" שבפרשת החצוצרות: שבת, בעת חזרה ממלחמה, בבניין המקדש ובחנוכתו. הארכנו באפשרות שראש השנה הוא יום השמחה. תקעו במקדש בחצוצרות יחד עם שופר בעת הקרבת קרבנות המוספים של ראש השנה.

 אמנם ראש השנה לא מצוין במקרא כיום שמחה במפורש, אבל ממכלול המקורות התגבש תוכנו של היום כיום שמחה. גם זה נכסה ונסתר "בכסה ליום חגנו" (תהלים פא, ד). מתוך אימת יום הדין יש לגלות את הפן הנכסה של ראש השנה שביסודו הוא יום שמחה. בארמונו של המלך, בבית המקדש, מקריבים בראש השנה את מוספי היום, שופר וחצוצרות כאחד. זהו המועד היחיד בשנה שהתקיעה בעת הקרבת הקרבן נעשית באופן כזה. חיבור של מצוות תקיעה בחצוצרות כמו בכל המועדים וראשי חודשים, עם מצוות היום המיוחדת – תקיעת שופר. עבודת ה' מיוחדת ביום זה. מחוץ למקדש תוקעים רק בשופר בתפילת המוסף, ויש ביטויי שמחה אחרים בהלכות היום ובמנהגים. אך הצירוף של מצוות היום ומצוות המקדש במועד היא רק בראש השנה במקדש.

משתוקקים אנחנו גם כן לשמוע עם השופר את קולן של החצוצרות. מקסים אותנו הציור הקדוש של השופר "האידיאלי", המפואר בהידורו, שפיו מצופה זהב ושתי חצוצרות מן הצדדין, "שופר מאריך וחצוצרות מקצרות שמצות היום בשופר". אמנם, אין אנו ראויים עכשיו בדלדולנו למדה זו להגשימה בפועל, ו"רב פפא בר שמואל סבר למיעבד עובדא כמתניתין אמר ליה רבא לא אמרו אלא במקדש ולא היו נוהגין כן אלא בשערי מזרח ובהר הבית בלבד ואמר רבא ואיתימא רבי יהושע בן לוי מאי קרא דכתיב 'בחצוצרות וקול שופר הריעו לפני המלך ה' " (תהלים צח, ו), לפני המלך ה' הוא דבעינן חצוצרות וקול שופר אבל בעלמא לא", ואם כן הננו כעת שומעים בבתי כנסיות במקדשינו המעטים רק את קול השופר לבדו, אבל הלא קשורים אנחנו לצפיתינו הבטוחה, שעוד "יבחר לנו את נחלתנו את גאון יעקב אשר אהב סלה" (תהלים מז, ה), ונשמע בבית חיינו את הקול המורכב, של החצוצרות וקול השופר ביחד, אמנם גם אז לא נשכח שחצוצרות מקצרות, ושופר מאריך, שמצות היום בשופר.

(הראי"ה קוק, "השופר והחצוצרות", מאמרי הראיה, עמ' 146)

1. כך הוכיח הרב ברוך אפשטיין, תורה תמימה במדבר י, י. ראה גם: רש"ר הירש במדבר שם. [↑](#footnote-ref-1)
2. ראה: הרי"ד סולובייצ'יק, רשימות שיעורים – סוכה נא ע"א; הרב אהרון ליכטנשטיין, קדושת אביב, עמ' 37 בהע' 54. בעניין שמחת ראש חודש במקדש, ראה: הרי"ד סולובייצ'יק, דברי הגות והערכה, עמ' 168-167. [↑](#footnote-ref-2)
3. כך כתבו: שאילתות דרב אחאי, פרשת חיי שרה, שאילתא סו; שו"ת שערי תשובה לגאונים סימן ל; מועד קטן כג ע"ב תוד"ה מאן; שו"ת תשב"ץ ג, סימן רחצ, ועוד. [↑](#footnote-ref-3)
4. דברים ברוח זו ראה: הרי"ד סולובייצ'יק, רשימות שיעורים – סוכה, מב ע"ב; מה ע"א; נא ע"א; רשימות שיעורים – ברכות, יד ע"א. האם שבת מוגדרת כיום שמחה, והאם תקעו בחצוצרות בשבת, ראה: הרב שלמה גורן, "עונג ושמחה בשבת לאור ההלכה", תורת השבת והמועד, עמ' 35-23. ראה עוד: שו"ת הרא"ש כלל ה, ח; בכור שור תענית ל ע"א; תורה תמימה בראשית ב הע' ה; שו"ת ציץ אליעזר חלק ז סימן כה; שו"ת יד אפרים סי' יז. [↑](#footnote-ref-4)
5. בהרחבה על מצווה זו, ראה בספרי "תקיעה בחצוצרות במלחמה ובעת צרה", מלכות יהודה וישראל, מרכז שפירא תשס"ב, עמ' 374-365. [↑](#footnote-ref-5)
6. כשמרדכי היהודי שמע על הגזירה "ויקרע מרדכי את בגדיו וילבש שק ואפר ויצא בתוך העיר ויזעק זעקה גדלה ומרה" (אסתר ד, א). מטרת הזעקה היא לעורר לתפילה ותשובה וכפי שאכן אירע (שם טו-יז). הרמב"ם (הל' תעניות א, א) כתב: "מצות עשה מן התורה לזעוק ולהריע בחצוצרות על כל צרה שתבא על הצבור, שנאמר 'על הצר הצורר אתכם והרעותם בחצוצרות' (במדבר י, ט)". את דברי הרמב"ם יש לקרוא כך: מצות עשה מן התורה לזעוק [ומצוות עשה מן התורה] ולהריע בחצוצרות על כל צרה שתבא על הצבור". המטרה היא לכנס את הציבור להתעור לתשובה (ראה: ראש השנה כו ע"ב רש"י ד"ה שמצות). מרדכי היהודי קיים את החלק הראשון – הוא זעק וכנס הציבור. ראה: הרי"ד סולובייצ'יק, "בין זעקה וחצוצרות", דברי השקפה, עמ' 58-49. [↑](#footnote-ref-6)
7. אבן עזרא חזר על כך גם בפירושו לתהלים כז, י. [↑](#footnote-ref-7)
8. בספר חשמונאים א ד, נב-נו, מתוארת שמחתם בכלי נגינה בעת חנוכת המזבח והקרבת קרבנות עליו – כינורות חלילים, מצלצלים, אך חצוצרות לא נזכרו שם. [↑](#footnote-ref-8)
9. בעניין זה ראה בספרי "שאין קרוי קהל אלא בני ארץ ישראל", צדקות יהודה וישראל, עמ' 90-57. [↑](#footnote-ref-9)
10. אם כי בטור ובשו"ע אורח חיים סימן תרע, ב לא נאמר שהם ימי שמחה. וראה שם בנושאי הכלים. [↑](#footnote-ref-10)
11. המלבי"ם שם (עזרא ג, י) העיר: "הכהנים לא היו תוקעים בחצוצרות רק בימי המועדות, כמו שכותב הרמב"ם בהל' כלי המקדש ג, ה, והיה זה הוראת שעה שחשבוהו כמועד מפני רוב שמחתם". לדברי הנצי"ב אין זו הוראת שעה, אלא כך הוראת הפסוק. [↑](#footnote-ref-11)
12. המשך חכמה דן שם באריכות בדברי הירושלמי בהוריות א, ח על הסמיכה על השעירים. [↑](#footnote-ref-12)
13. לעיל בסעיף [ב] כבר הוזכר ענין זה. [↑](#footnote-ref-13)
14. ראה בספרי מועדי יהודה וישראל, "חנוכת המזבח ע"י החשמונאים לשעה ולדורות", מרכז שפירא תשס"ב, עמ' 216-207. [↑](#footnote-ref-14)
15. התקיעה בחצוצרות ע"י הכהנים הייתה בעת שירת הלוויים. ניתן לראות את התקיעה בחצוצרות נחשבת כמצווה נפרד [↑](#footnote-ref-15)
16. אמנם בזוהר (פרשת פנחס דף רלא ע"א) נאמר: "פתח רבי שמעון ואמר: 'ויהי היום' (מלכים ב ד, ח), בכל אתר דכתיב 'ויהי' איהו צער, 'ויהי בימי' צער ודאי, 'ויהי היום' יומא דאית ביה צער ודא הוא ראש השנה יומא דאית ביה דינא קשיא על עלמא. 'ויהי היום ויעבר אלישע אל שונם' (מלכים שם) יומא דראש השנה הוה, ובכל אתר ויהי היום דא ראש השנה. 'ויהי היום ויבאו בני האלהים' (איוב א, ו) יום ראש השנה". [↑](#footnote-ref-16)
17. בגמ' בערכין י ע"ב נאמר: "ראש השנה ויום הכיפורים דאיקרו מועד". גם בסוטה מא ע"א ראש השנה נקרא מועד. [↑](#footnote-ref-17)
18. כך הסביר זאת הרב צבי פסח פרנק, מקראי קדש – ימים נוראים, עמ' קיג. ראה רמב"ן ויקרא כג, כד. [↑](#footnote-ref-18)
19. המגיד משנה על הרמב"ם (הל' תעניות א, א) כתב: "וראיתי לרבינו בספר המצות שלו שמנה תרועה זו ותקיעה שבשעת הקרבנות במצוה אחת [מצוה נט]. ותמה אני למה שהרי שני פסוקים הם בכתוב? ונראה שדעתו ז"ל שהמצוה היא אחת כללית לתקוע בחצוצרות במקדש בעת הקרבנות ובעת הצרות בין במקדש בין בגבולין ואין ראוי למנותן בשתי מצות. ועוד צ"ע". מו"ר הרב אברהם אלקנה שפירא, ראש דברך (העורך: הרב יצחק דדון), עמ' תעג, הסביר שלדעת הרמב"ם התפילה והקרבנות הם עניין אחד, מכיוון שמטרת שניהם היא השגת קרבתו של הקב"ה. יש מצווה להשיג את קרבת ה' ולפי הרמב"ם אפשר להשיגה בין בקרבנות ובין בתפילה. [↑](#footnote-ref-19)
20. בעניין זה הארכתי בספרי "בחצוצרות וקול שופר במקדש", מועדי יהודה וישראל, עמ' 46-23. [↑](#footnote-ref-20)
21. מדרש זה מובא ברש"י במדבר י, י. וראה שם בפירוש כלי יקר. [↑](#footnote-ref-21)
22. ראה עוד: הרב אורי רדמן, "תקיעת שופר וחצוצרות בראש השנה", מעלין בקדש, כ (תש"ע), עמ' 100-91. [↑](#footnote-ref-22)
23. בגמרא בשבת לו ע"א נאמר שהחצוצרות (במדבר לא, ו) אלו השופרות. החכמת שלמה בשולחן ערוך או"ח סי' תקצא, ו, השיב על פי דרשה זו לאותם המתנגדים לאמירת הפסוק "וביום שמחתכם... ותקעתם בחצוצרות", במסגרת שופרות בתפילת ראש השנה. מדרשה זו עולה שהחצוצרות אלו הו השופרות, וממילא נכון לומר פסוק זה במסגרת השופרות. [↑](#footnote-ref-23)
24. כיום בכל הקהילות נוהגים לומר את אותם הפסוקים, אך ייתכן שבעבר היו נוהגים לומר פסוקים שונים. בגמ' בראש השנה לב ע"ב, מוצעים פסוקים שונים לסדר הברכות ובכולם נוקטת הגמרא את הלשון "כגון...". ראה גם: רשב"א וריטב"א ראש השנה לב ע"ב. יש להוסיף שקהילות בני ספרד אומרים פסוק זה לאחר ברכות שמע של ערבית לפני תפילת עמידה של ראש השנה. בני אשכנז אומרים את הפסוקים : "תקעו בחדש שופר בכסה ליום חגנו. כי חק לישראל הוא משפט לאלהי יעקב" (תהלים פא, ד-ה). [↑](#footnote-ref-24)
25. בענין זה הארכתי בספרי "בחצוצרות וקול שופר במקדש", מועדי יהודה וישראל, עמ' 46-39. על פי דברינו כאן ברור שאין יוצאים ידי חובת תקיעת שופר בתקיעות שתוקעים בשופר ובחצוצרות במקדש. "מאריכים בשופר כדי להודיע שמצוות היום בשופר" (ראש השנה כז ע"א) ורק כשתוקעים בשופר בלבד, יוצאים ידי חובת מצוות שופר. [↑](#footnote-ref-25)
26. כך כתבו תוספות (ברכות כו ע"א ד"ה איבעיא): "לא תיקנו שבע ברכות של מוסף אלא משום 'ונשלמה פרים שפתינו' (הושע יד, ג)". בתפילת מוסף של ראש השנה יש תשע ברכות של זכרונות, שופרות ומלכויות, אך גם הן בבחינת "נשלמה פרים שפתינו". ראה בשיעורי הגרי"ד סולובייצ'יק בברכות שם, וכן בשיעורי הגרי"ד סולובייצ'יק – עבודת יום הכיפורים, עמ' סד-סה. [↑](#footnote-ref-26)
27. במחזור ויטרי סימן שיז השווה את סדר העבודה ביום הכיפורים עם סדר התקיעות: "כשם שאין אומרים סדר עבודה ביום הכיפורים אלא במוסף כך אין אומרים סדר תקיעות אלא במוסף בלבד". ראה עוד בעניין זה אצל הרב מרדכי פוגלמן, שו"ת בית מרדכי חלק א סימן לד. [↑](#footnote-ref-27)
28. ביצה טו ע"ב שם הובא פסוק זה וממנו למדו על שמחת יום טוב. ראה בתוס' ד"ה או ובראשונים ואחרונים נוספים שם. הרמב"ן (ויקרא כג, ב) כתב שמפסוק זה יש ללמוד לכל הימים שנקראים מקראי קדש: "טעם מקראי קדש – שיהיו ביום הזה כולם קרואים ונאספים לקדש אותו, כי מצוה היא על ישראל להקבץ בבית האלהים ביום מועד לקדש היום בפרהסיא בתפלה והלל לאל בכסות נקיה, ולעשות אותו יום משתה כמו שנאמר בקבלה: 'לכו אכלו משמנים ושתו ממתקים ושלחו מנות לאין נכון לו כי קדוש היום לאדונינו ואל תעצבו כי חדות ה' היא מעוזכם' " (נחמיה ח, י). ראה: הראי"ה קוק, עץ הדר השלם, עמ' עח. נידון במאמר: "תקיעות בראש השנה – בקרבן מוסף, ובתפילת מוסף". [↑](#footnote-ref-28)
29. ראה גם שבת קמח ע"ב שבראש השנה יש מצוות שמחה. מקורות נוספים שעוסקים בשאלה האם ראש השנה הוא יום שמחה: שולחן ערוך אורח חיים סימן תקצז ס"ק א ובנו"כ שם; הרב משה סופר, שו"ת חתם סופר, אורח חיים סימן קסח; הרב אריה לייב הכהן ממיץ, שו"ת שאגת אריה סימן קב; הרב יעקב בצלאל ז'ולטי, "מצוות שמחה בראש השנה וביום הכיפורים", משנת יעבץ, אורח חיים סימן נ; הרב עובדיה יוסף, שו"ת יביע אומר, חלק ט, אורח חיים סימן נא; שו"ת יביע אומר, חלק י אורח חיים סימן מג, ושו"ת יחוה דעת חלק ב סימן סט; הרב שלמה גורן, "ראש השנה יום שמחה או זעקה", מועדי ישראל, תל אביב תשנ"ג, עמ' כט-לג; הרב אהרון ליכטנשטיין, "דמותן הכפולה של המועדים", באר מרים, עמ' 63-57. [↑](#footnote-ref-29)